A BIZOTTSÁG HATÁROZATA
(2006. szeptember 6.)
a 2001-es és 2002-es olaszországi kéknyelv betegség elleni küzdelem járványügyi intézkedéseinek keretében felmerült kiadásokhoz történő közösségi pénzügyi hozzájárulás megállapításáról
(az értesítés a C(2006) 3933. számú dokumentummal történt)
(Csak az olasz nyelvű szöveg hiteles)
(2006/604/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére,
mivel:
(1)
Olaszországban 2001-ben és 2002-ben kéknyelv betegség tört ki. E betegség megjelenése komoly veszélyt jelentett a Közösség állatállományára.
(2)
Az állatjárvány terjedésének mielőbbi megelőzése és felszámolása érdekében a Közösségnek a 90/424/EGK határozatban előírt feltételek mellett pénzügyileg hozzá kell járulnia a tagállam által a betegség elleni küzdelem járványügyi intézkedéseinek keretében viselt támogatható kiadásokhoz.
(3)
A 2001-es és 2002-es olaszországi kéknyelv betegség felszámolásához nyújtott közösségi pénzügyi hozzájárulásról szóló, 2003. szeptember 24-i 2003/677/EK bizottsági határozat (2) közösségi pénzügyi hozzájárulást biztosított Olaszországnak a kéknyelv betegség elleni küzdelemre irányuló, 2001-ben és 2002-ben végrehajtott járványügyi intézkedések kapcsán felmerült kiadásokhoz.
(4)
A határozattal összhangban az első, 4 000 000 eurós részlet folyósítása megtörtént.
(5)
A határozat szerint a közösségi hozzájárulás fennmaradó részének az Olaszország által 2003. december 19-én benyújtott kérelmen, az igazoló okmányokon, valamint a Bizottság által végzett helyszíni ellenőrzések eredményein kell alapulnia. Az Olaszország által benyújtott kérelemben meghatározott összeg 24 515 016 euro, amely esetében a közösségi pénzügyi hozzájárulás nem haladhatja meg az összes támogatható kiadás 50 %-át.
(6)
E megfontolásokra való tekintettel most meg kell állapítani a 2001-es és 2002-es olaszországi kéknyelv betegség felszámolása kapcsán felmerülő támogatható kiadásokhoz történő közösségi pénzügyi hozzájárulás teljes összegét.
(7)
A Bizottság által a közösségi állat-egészségügyi szabályoknak és a közösségi pénzügyi támogatás nyújtására vonatkozó feltételeknek megfelelően végzett ellenőrzések eredményei alapján nem tekinthető támogathatónak a benyújtott kiadások teljes összege.
(8)
A Bizottság észrevételeiről, a végső következtetésekről és a támogatható kiadások kiszámításának módjáról 2006. március 17-én kelt levélben tájékoztatták Olaszországot.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/677/EK határozat szerinti 2001-es és 2002-es olaszországi kéknyelv betegség felszámolása kapcsán felmerülő kiadásokhoz történő közösségi pénzügyi hozzájárulás teljes összegét 7 358 839 euróban állapítják meg.
Mivel a 2003/677/EK határozattal összhangban az első, 4 000 000 eurós részlet folyósítása már megtörtént, a 3 358 839 euro fennmaradó részt kell kifizetni Olaszországnak.
2. cikk
E határozat címzettje az Olasz Köztársaság.
Kelt Brüsszelben, 2006. szeptember 6-án.